ལས་ཀྱིས་མནར་བ་

ལས་ཀྱིས་མནར་བ་ཞེས་པ་ནི་སྔོན་གྱི་ལས་ངན་གྱི་སྟོབས་ཀྱིས་ད་ལྟའི་ཚེ་ལ་ཕན་པ་དང་གནོད་པའི་བླང་དོར་ལ་རྨོངས་ཤིང་། ཚེ་འདི་འ་ལས་ངན་པ་བསགས་ན་ཕྱི་མིའི་གནས་སྐབས་ལའང་རང་ཉིད་དམྱལ་ལ་སོགས་པའི་མནར་གཅོད་མྱོང་བའི་རྒྱུ་རུ་འགྱུར་ཡོང་། 
སྒྲ་བཤད།
ལས་ཞེས་པ་ནི་སྔོན་གྱི་བྱས་པའི་ལས་ལ་གོ་བ་དང་། མནར་བ་ཞེས་པ་ནི་ཉོན་མོངས་དང་སྡུག་བསྔལ་གྱིས་གདུངས་ཤིང་གནོད་པ་ལ་གོ། འདི་གཉིས་སྦྲེལ་ན་སྔོན་གྱི་བྱས་པའི་ལས་ངན་གྱི་དབང་གིས་ད་ལྟའི་བར་དུ་བློ་རྨོངས་པར་མནར་ཞིང་ཤེས་རབ་ཆུང་བར་གྱུར་པ་ལ་ཟེར།
མཚན་ཉིད།
ལས་ཀྱིས་མནར་བའི་མཚན་ཉིད་ནི་སྔོན་གྱི་ལས་ངན་གྱི་དབང་གིས་ད་ལྟའི་ཆར་ཤེས་རབ་ཀྱི་སྤྱན་ལིབ་ནས་དགེ་སྡིག་གི་བླང་དོར་ལ་ཕྱིན་ཅི་ལོག་ཏུ་རྟོགས་པར་གྱུར་བ་ཡིན་ནོ། །
ནང་དོན།
འདི་ལྟར་ལས་ཀྱིས་མནར་བའི་གནས་སྐབས་འདིར་གནས་པ་ན། "སྔོན་གྱི་ལས་ངན་གྱི་སྟོབས་ཀྱིས་མནར་བས་ད་ལྟ་ལས་འབྲས་ཀྱི་བླང་དོར་ལ་རྨོངས་ཤིང་འདོད་པའི་ཡོན་ཏན་ལ་ཆགས་ནས་སྡིག་པ་ལ་འཛེམས་མེད་དུ་སྤྱོད་པ་རྣམས་ཀྱིས་བཅོམ་ཞིང་བརླག་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས། ༨༡༣ཅེས་གསུངས་པ་ལྟར་ད་ལྟའི་བར་དུ་སྡིག་པ་ལ་མི་འཛེམས་པར་སྤྱོད་པ་དང་། ལས་འབྲས་ཀྱི་རྒྱུ་འབྲས་ལ་མ་ཤེས་པར་གྱུར་པས་སྡུག་བསྔལ་གྱིས་བར་མེད་དུ་མནར་བ་ཡིན། 

སྔོན་ལས་ཀྱིས་མནར་བ།
"ལས་ཀྱིས་མནར་བ་སྟེ་ལས་ནི་སྔོན་གྱི་ལས་ཡིན་ལ། དེས་མནར་བའི་ནི་ཕན་པ་དང་མི་ཕན་པ་ཤེས་པ་ལ་ཕྱིན་ཅི་ལོག་པའི་བློ་ཡིན་ཏེ་རྨོངས་པས་བྱས་"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས། ༢༤༥ཞེས་གསུངས་པ་ལྟར་ལས་ཀྱིས་མནར་བ་ཞེས་པ་ནི་གཙོ་བོ་སྔོན་གྱི་ལས་ངན་གྱི་སྟོབས་ཀྱིས་ད་ལྟའི་བར་དུ་རང་གི་སེམས་ལ་རྨོངས་པའི་བློ་སྐྱེས་ཤིང་། ཆོས་ཀྱི་བླང་དོར་དང་ཕན་གནོད་ལ་ཤེས་རབ་ཆུང་བར་གྱུར་པ་ལ་གོ །

ལས་ཀྱིས་མནར་བའི་ཉེས་དམིགས།
རྒྱུ་སྡིག་པས་འབྲས་བུ་དམྱལ་བར་འགྲོ་བ། "ཆགས་སྡང་སོགས་ཀྱིས་རྒྱུ་སྡིག་པ་མི་དགེ་བ་བཅུ་སོགས་བྱས་པ་ལས་འབྲས་བུ་དམྱལ་བ་ལ་སོགས་པའི་སྡུག་བསྔལ་དབང་མེད་དུ་འབྱུང་ཞིང་ཤིན་ཏུ་མནར་བར་འགྱུར་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས། ༡༦༡ཞེས་གསུངས་པ་ལྟར་ལས་ཀྱིས་མནར་བས་རྒྱུ་ཉོན་མོངས་ཀྱི་དབང་དུ་གྱུར་ཏེ་སྡིག་པ་བྱེད་པ་དང་། དེའི་འབྲས་བུ་དམྱལ་བ་ལ་སོགས་པའི་སྡུག་བསྔལ་མྱོང་བར་འགྱུར།

དལ་འབྱོར་ཆུད་གསོན་པ། "སྔོན་གྱི་ལས་ཀྱིས་མནར་ཏེ་བླང་དོར་ལ་རྨོངས་པ་རྣམས་ཀྱིས་བཅོམ་སྟེ་དོན་མེད་པར་བྱས་སོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས། ༡༥༣ཞེས་གསུངས་པ་ལྟར་ལས་ཀྱིས་མནར་བས་རིན་པོ་ཆེའི་དལ་འབྱོར་གྱི་མི་ལུས་དོན་མེད་དུ་ཆུད་གསོན་པར་བྱེད།

ཐར་པའི་སྐབས་ཆད་པ། "ནོར་ལ་ཆགས་པས་ཡུལ་སྣ་ཚོགས་ལ་ཡིད་གཡེངས་པར་གྱུར་པ་རྣམས་ལས་ཀྱི་དབང་གིས་ཡང་དང་ཡང་དུ་འཁོར་བར་སྐྱེ་བས། སྲིད་པའི་སྡུག་བསྔལ་ལས་གྲོལ་ནས་ཐར་པ་ཐོབ་པའི་སྐབས་མེད་དོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས། ༢༠༥ཞེས་གསུངས་པ་ལྟར་ལས་ཀྱིས་མནར་བས་འཁོར་བ་ལས་ཐར་པའི་སྐབས་འགོག་པར་བྱེད།

ལས་ཀྱིས་མནར་བ་སེལ་བའི་ཐབས།
སྡིག་སྦྱང་ལ་བརྩོན་པ། "སྡིག་བཤགས་ལ་འབད་པའི༷་བྱ་བ་བྱེད་པར་རི༷གས་ཤིང་འཐད་པའོ་ཞེས་སོ། །དེ་ཡང་གོས་ཚོན་ལ་བཙོ་བ་ལས་འཁྲུ་བ་གལ་ཆེ་བ་ལྟར་ཐོས་བསམ་སྒོམ་པའི་ཡོན་ཏན་རང་རྒྱུད་ལ་མི་འབྱུང་བ་འདི་ སྡིག་པ་མི་དགེ་བའི་དབང་གིས་ཡིན་པས་སྡིག་སྦྱང་ལ་བརྩོན་པ་འདི་ཤིན་ཏུ་གཅེས་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས། ༡༦༡ཞེས་པ་ལྟར་ལས་ཀྱིས་མནར་བ་སེལ་བའི་ཐབས་གཙོ་བོ་ནི་སྡིག་སྦྱང་གི་ལས་ལ་བརྩོན་འགྲུས་བྱེད་པ་དེ་ཡིན།

བསྡུས་དོན།
ལས་ཀྱིས་མནར་བ་ཞེས་པ་ནི་སྔོན་གྱི་ལས་ངན་གྱི་དབང་གིས་ད་ལྟའི་བར་དུ་བློ་རྨོངས་པར་གྱུར་ཅིང་། ཆོས་ཀྱི་བླང་དོར་དང་ཕན་གནོད་ལ་ཤེས་རབ་ཆུང་བར་འགྱུར་བ་ལ་གོ། འདིའི་ཉེས་དམིགས་ནི་དམྱལ་བར་སྐྱེ་བ། དལ་འབྱོར་ཆུད་གསོན་པ། ཐར་པའི་སྐབས་ཆད་པ་སོགས་ཡིན། དེ་སེལ་བའི་ཐབས་ནི་སྡིག་སྦྱང་གི་ལས་དང་ཤེས་རབ་བསྐྱེད་པ་སོགས་ཡིན། ལས་ཀྱིས་མནར་བ་ཞེས་པའི་ཐ་སྙད་འདི་ནི་ནང་པ་སངས་རྒྱས་པའི་ལས་འབྲས་ཀྱི་གྲུབ་མཐའི་ནང་གི་གལ་ཆེའི་རྣམ་གཞག་ཅིག་ཡིན།
ལུང་ཁུངས།